ຜູ້​ຊາຍ​ຟີ​ລິບ​ປິນ ​ຄົນ​ນຶ່ງ ​ຖືກ​ລະ​ບຸ​ໂຕວ່າ ເປັນ​ນຶ່ງ​ໃນ ​ຈຳ​ນວນສອງ​ຄົນ ທີ່​ໂຈມ​ຕີ ​ດ້ວຍ​ລະ​ເບີດ ​ສະ​ຫຼະ​ຊີບ
ພົນ​ຕີ​ໂຊ​ເບ​ຮາ​ນາ ກ່າວ​ວ່າ ຜູ້​ໂຈມ​ຕີ​ແມ່ນ​ເປັນ​ສະ​ມາ​ຊິກ​ຂອງ​ກຸ່ມ​ຫົວ​ຮຸນ​ແຮງ​ ອາບູ​ຊາ​ຢັບ ກຸ່ມ​ດັ່ງ​ກ່າວ​ແມ່ນ​ນຳ​ພາ​ໂດຍ​ທ້າວ​ຮາ​ຈານ ຊະ​ວາດ​ຈານ ຜູ້​ທີ່​ເຊື່ອ​ກັນວ່າ ເປັນ​ຜູ້​ຢູ່​ເບື້ອງ​ຫຼັງ​ການ​ໂຈມ​ຕີ​.
ຜູ້ຊາຍຟີລິບປິນຄົນນຶ່ງ ຖືກລະບຸໂຕວ່າ ເປັນນຶ່ງໃນຈຳນວນສອງຄົນ ທີ່ໂຈມຕີດ້ວຍ ລະເບີດສະຫຼະຊີບຕໍ່ຄ້າຍທະຫານ ໃນອາທິດແລ້ວ ຊຶ່ງເຮັດໃຫ້ການໂຈມຕີ ດັ່ງກ່າວ ແມ່ນການໂຈມຕີເທື່ອທຳອິດ ທີ່ພົວພັນກັບຜູ້ກໍ່ການຮ້າຍພາຍໃນປະເທດ ມີຫ້າຄົນເສຍຊີວິດ ໃນການໂຈມຕີເມື່ອວັນສຸກແລ້ວ ທີ່ເກາະໂຮໂລ ໃນພາກໃຕ້ ຂອງຟີລິບປິນ ຊຶ່ງເປັນເກາະໃຫຍ່ສຸດຂອງແຂວງຊູລູ ພົນຕີຊີຣິລີໂຕ ໂຊເບຮານາ ກ່າວວ່າ ສົບຂອງຜູ້ຕ້ອງສົງໄສ ໃນການໂຈມຕີ ອາຍຸ 23 ປີ ໄດ້ຖືກລະບຸໂດຍຄອບຄົວ ຂອງຜູ້ກ່ຽວເອງ ພົນຕີໂຊເບຮານາ ກ່າວວ່າ ຜູ້ໂຈມຕີແມ່ນເປັນສະມາຊິກຂອງກຸ່ມຫົວຮຸນແຮງ ອາບູ- ຊາຢັບ ກຸ່ມດັ່ງກ່າວແມ່ນນຳພາໂດຍທ້າວຮາຈານ ຊະວາດຈານ ຜູ້ທີ່ເຊື່ອກັນວ່າ ເປັນຜູ້ຢູ່ເບື້ອງຫຼັງການໂຈມຕີ ໃນມື້ວັນສຸກແລ້ວ ແລະການໂຈມຕີ 2 ຄັ້ງໃສ່ ພະວິຫານ ສາສະໜາກາໂຕລິກ ທີ່ເກາະໂຮໂລ ຢ້ອນຄືນໄປເມື່ອເດືອນມັງກອນ ທີ່ເຮັດໃຫ້ມີຜູ້ ເສຍຊີວິດ 27 ຄົນນັ້ນ ພາກໃຕ້ຂອງຟີລິບປິນໄດ້ປະສົບກັບໄພຫາຍະນະມາເປັນເວລາຫຼາຍທົດສະວັດແລ້ວ ຈາກພວກກະບົດອິສລາມທີ່ພະຍາຍາມສ້າງຕັ້ງປະເທດຂອງຕົນຂຶ້ນ ໃນຟີລິບປິນ ທີ່ ຄອບງຳໂດຍສາສະໜາກາໂຕລິກນັ້ນ ມີການຖິ້ມໂທດໃສ່ກຸ່ມຫົວຮຸນແຮງອາບູຊາຢັບ ຕໍ່ການໂຈມຕີກໍ່ການຮ້າຍຫຼາຍໆຢ່າງ ຢູ່ໃນຂົງເຂດ ຮວມທັງການວາງລະເບີດ ລັກພາ ໂຕຮຽກຄ່າໄຖ່ ແລະຕັດຄໍເປັນຕົ້ນ ອ່ານຂ່າວນີ້ຕື່ມ ເປັນພາສາອັງກິດ